En skræmmende episode for en p-vagt fandt natten til lørdag sted i Aalborg. Gerningsmændene er stadig på fri fod.

En p-vagt er natten til lørdag blevet overfaldet ved Vesteraa i det centrale Aalborg. Det voldelige overfald fandt sted omkring klokken 4.00. En p-vagt gik og arbejdede ved en bil omkring Vesteraa nummer 25, da fire personer gik til angreb på ham. Personerne overfaldt p-vagten med slag og spark. P-vagten forsøgte at slippe væk fra stedet, men gerningsmændene spændte ben for ham. Mændene tog derudover p-vagtens overfaldsalarm og printer til at udskrive parkeringsafgifter. - Det er et rimeligt groft og alvorligt overfald, siger vagtchef Karsten Højrup Kristensen, vagtchef ved Nordjyllands Politi, til tv2nord.dk. P-vagten blev efterfølgende bragt på skadestuen. Han er nu udskrevet uden de store skader. Gerningsmændene er stadig på fri fod, og politiet hører meget gerne fra dig på 114, hvis du ligger inde med brugbar viden. Der er kun et sparsomt signalement af mændene. Gerningsmændene beskrives som : A: mand, sort, kort krøllet hår, cirka 180 cm. B : mand, udlænding, cirka 180 cm C - D: mænd, danske, cirka 175-180 cm.